b'\n_START_ARTICLE_\nDolycoris baccarum\n_START_SECTION_\nTelesne zna\xc4\x8dilnosti\n_START_PARAGRAPH_\nOdrasli dose\xc5\xbeejo 10 do 12 mm v dol\xc5\xbeino. Osnovna obarvanost je sivo-rjava, otrdeli deli zadnjega para kril pa so rde\xc4\x8dkasto-vijoli\xc4\x8dne barve. Vijoli\xc4\x8dna obarvanost se lahko pojavlja tudi po drugih hrbtnih delih telesa, a je obseg variabilen. Zadek od strani ima vzorec \xc5\xa1ahovnice, z izmenjujo\xc4\x8dimi se svetlimi in temnimi \xc4\x8dlenki. Po glavi, sprednjem delu oprsja in spodnjem delu telesa so pora\xc5\xa1\xc4\x8deni z mo\xc4\x8dnimi, ostrimi dla\xc4\x8dicami. Podobni so pripadnikom rodu Carpocoris, od katerih jih lo\xc4\x8dimo po ob\xc4\x8dutno o\xc5\xbeji obliki telesa.\n_START_SECTION_\nEkologija\n_START_PARAGRAPH_\nPojavljajo se na travnikih, ob gozdnih robovih in v vrtovih, kjer sesajo rastlinske sokove, najraje iz plodov. Prehranjujejo se z razli\xc4\x8dnimi vrstami rastlin, s preferenco za ro\xc5\xbenice (dru\xc5\xbeina Rosaceae), najbolj znani pa so kot \xc5\xa1kodljivci v pridelavi \xc5\xbeita, \xc4\x8deprav se pojavljajo tudi na drugih polj\xc5\xa1\xc4\x8dinah, kot so son\xc4\x8dnice, tobak, \xc4\x8de\xc5\xa1nje, fi\xc5\xbeol, krompir in arti\xc4\x8doke. Zatirajo jih v glavnem z insekticidi._NEWLINE_Vrsta izvira iz zahodnega Sredozemlja, zdaj je najpogostej\xc5\xa1a v Palearkti\xc4\x8dni biogeografski regiji, kar vklju\xc4\x8duje ve\xc4\x8dino Evrope in Srednje Azije, v manj\xc5\xa1i meri pa se pojavlja tudi v sosednjih regijah. V severnej\xc5\xa1ih delih obmo\xc4\x8dja raz\xc5\xa1irjenosti se letno razvije en sam rod (pravimo, da je vrsta tam univoltina), v ju\xc5\xbenej\xc5\xa1ih pa dva. V Sloveniji je podnebje \xc5\xbee toliko hladno, da se razvije samo en rod.'